Googles selvkørende taxaer er designet i Sverige

Det Alphabet/Google-ejede Waymo er en af de virksomheder, der er længst med selvkørende biler. De har netop præsenteret Zeekr-konceptet, der er selskabets bud på, hvordan deres selvkørende taxaer kommer til at se ud. Bilen er designet i Sverige og skal bygges i samarbejde med den kinesiske gigant Geely, der blandt andet ejer Volvo Cars. Det fortæller selskabet i et blogindlæg.

Selskabet har allerede kommercielle selvkørende taxaer kørende i Phoenix, Arizona under navnet “Waymo One”. Den selvkørende teknologi benytter en kombination af kort, kameraer, radar og LiDAR. Teknologien kaldes for Waymo Driver og den skal også integreres i Zeekr-bilerne i løbe af “de kommende år”.

Zeekr er som udgangspunkt designet, så den kan fungere helt uden chauffør. Den har hverken rat eller pedaler. På “førerpladsen” præsenteres man udelukkende for en trykfølsom skærm til at interagere med systemet.

Et kig indenfor i Zeekr (foto: Waymo).

“Samtidig med at der sikres et sikkerhedsniveau i overensstemmelse med loven vil vores taxi-kunder en dag opleve et interiør uden rat og pedaler, og med masser af frihøjde, benplads og tilbagelænede sæder. Der vil være skærme og opladere inden for rækkevidde og en kabine, der både er nem at konfigurere og komfortabel,” skriver Waymo i blogindlægget.

Målet er, at Zeekr-bilerne skal integreres i Waymo One-flåden i USA i løbet af “de kommende år”.

Googles selvkørende taxaer er designet i Sverige